मुजफ्फरपुर. हाजीपुर-बछवाड़ा रेल लाइन की लाइफ खत्म हो चुकी है। सो, आए दिन जगह-जगह पटरियां चटक रही हैं। गनीमत है कि ट्रेन गुजरने से पहले टूटी हुई पटरी दिख गई। आनन-फानन में ट्रेन रोक दी गई। इससे राजधानी एक्सप्रेस सहित कई ट्रेनें बाल-बाल बची हैं। पिछले तीन सप्ताह के अंदर तीन अलग-अलग स्थानों पर पटरियां टूटने से घंटों ट्रेनें रोकी गईं। लेकिन, पटरी टूटने की आ रही लगातार खबरों से यात्री आशंकित हैं।
ट्रेनों में सफर करने से डर रहे हैं। उन्हें ट्रेन दुर्घटना की आशंका बनी रहती है। हालांकि, इस रेल लाइन की लाइफ खत्म होने के बाद अब रेलवे हरकत में है। करीब 76 किलोमीटर रेलखंड पर ट्रेनों की गति सीमा कम कर दी गई है। 110 किलोमीटर के बजाय अब 100 किलोमीटर प्रति घंटे की रफ्तार से ट्रेन चलाने की अनुमति दी गई है। रेल लाइन बदलने का भी काम शुरू कर दिया गया है।
अधिक मालगाड़ी चलने से कमजोर हो गई रेल लाइन
तत्कालीन रेल मंत्री रामविलास पासवान के कार्यकाल में इस रेलखंड को बड़ी लाइन में बदला गया था। उस वक्त इसकी भार क्षमता 525 ग्रॉस मीट्रिक टन निर्धारित की गई थी। 52-52 किलोग्राम का रेल व स्लीपर (एक मीटर में पटरी व स्लीपर का वजन) लगाया गया। पर, मालगाड़ियों का परिचालन अधिक होने से डेढ़ साल पहले इसकी लोड क्षमता खत्म हो गई। इससे इसकी लाइफ खत्म हो गई।
ब्लॉक मिलने में देरी से ट्रैक बदलने में लगेगा वक्त
रेल ट्रैक को पूरी तरह बदलने का काम शुरू हो गया है। रेलखंड पर सवारी व मालगाड़ी की अत्यधिक संख्या के कारण काम की गति धीमी है। परिचालन विभाग ट्रैक बदलने के लिए सप्ताह में दो दिन में तीन-तीन घंटे का ब्लॉक दे रहा है। इससे सप्ताह में महज 1092 मीटर पटरी व स्लीपर बदलने का ही काम पूरा हो रहा है।
रेल लाइन बदलने में खर्च होंगे 135 करोड़
बछवाड़ा रेलखंड के ट्रैक को पूरी तरह बदलने में 135 करोड़ खर्च का अनुमान है। 1 किमी लाइन बदलने में करीब पौने दो करोड़ खर्च होंगे। अब इस रेलखंड पर 60-60 किलोग्राम का रेल व स्लीपर लगाया जा रहा है। इसका टेंडर भी हो चुका है।
सोनपुर मंडल के एडीआरएम आरपी मिश्रा ने बताया कि हाजीपुर-बछवाड़ा रेलखंड की पटरियों को पूरी तरह बदला जा रहा है। इस पर करीब 135 करोड़ रुपए खर्च होने का अनुमान है। सात किलोमीटर की दूरी में पटरी व स्लीपर बदलने का काम पूरा हो गया है। 76 किलोमीटर लाइन बदलने में करीब डेढ़ साल का वक्त लगेगा। फिलहाल, गति सीमा कम करते हुए रेल लाइन की पेट्रोलिंग की जा रही है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva